
  
    

    
      

      
        
      
    
  


  


  


  1D


  ONE DIRECTION


  PRÍBEH SLÁVNEJ CHLAPČENSKEJ SKUPINY


  DANNY WHITE


  


  Ukážka z elektronickej knihy


  formát EPUB


  Copyright © Michael O’Mara Books Limited 2013


  Translation © Gabriela Patkolová 2013


  Slovak edition © Vydavateľstvo SLOVART, spol. s r. o., Bratislava 2013


  


  ISBN 978-80-556-0805-1


  


  Všetky práva vyhradené. Žiadna časť tejto knihy sa nesmie reprodukovať ani šíriť v nijakej forme ani nijakými prostriedkami, či už elektronickými, alebo mechanickými, vo forme fotokópií či nahrávok, respektíve prostredníctvom súčasného alebo budúceho informačného systému a podobne bez predchádzajúceho písomného súhlasu vydavateľa.


  ÚVOD


  Jeden mesiac môže byť v populárnej hudbe dlhým a vzrušujúcim obdobím. Len sa opýtajte členov skupiny One Direction. Pre Liama, Louisa, Nialla, Harryho a Zayna bolo tridsať aprílových dní roka 2012 nabitých medzinárodnými aférami a pletkami, fantastickými úspechmi a veľkou drinou. Len pred dvomi rokmi boli obyčajnými britskými tínedžermi, ktorí počítali dni do konkurzu v súťaži X Factor, kam sa prihlásili ako nádejní interpreti. Ale od toho momentu už nemožno o ich živote hovoriť ako o obyčajnom.


  V spomínanom mesiaci apríl boli pozvaní do Bieleho domu, aby sa stretli s americkou prvou dámou Michelle Obamovou. Ohlásili a následne v rekordnom čase vypredali koncert v Madison Square Garden najprestížnejšej americkej koncertnej aréne. Zatvorili sa do štúdia, kde nahrávali piesne s kanadským kráľom popu Justinom Bieberom. A keďže Amerika si ich skupinu zamilovala, objavili sa aj v najobľúbenejších amerických zábavných televíznych programoch The Today Show a Saturday Night Live. Medzitým však na ich bombastické americké dobrodružstvo doľahol tieň v podobe žaloby istej americkej kapely s rovnakým menom. Menovci však dlho nevydržali. Rozhnevaní fanúšikovia britskej kapely One Direction sa im cez internet vyhrážali všetkým možným – od uvalenia kliatby až po fyzickú likvidáciu.


  V apríli skupina odletela na južnú pologuľu. Tam chlapci s potešením zistili, že austrálske a novozélandské dievčatá sú im rovnako oddané ako ich americké a britské kolegyne. V Sydney skupinu obklopovali celé zástupy fanúšičiek a v istej chvíli sa dokonca jeden mladík, ktorý nepatril ku skupine ocitol v obkľúčení jačiacich dievčat, ktoré ho považovali za člena 1D. Skupina bola strážená tak prísne, že jedna austrálska fanúšička vyhlásila, že by bola ochotná riskovať aj zásah paralyzérom, len aby sa k nim dostala čo najbližšie. A potom sa do aukcie dostala nahryznutá Niallova hrianka. Ponuky sa vyšplhali až k 100 000 librám.


  Kým skupina oslavovala správy, že ich debutový singel prekročil v Amerike hranicu 1 milión predaných kusov, každý člen skupiny si podľa oficiálnych záznamov pripísal na účet 2 milióny libier. Louis sa rozhodol, že by sa mu páčilo mať za domáceho miláčika opičku. A akoby už toto všetko nestačilo na jeden mesiac, dostalo sa im súčasne uznania aj poníženia, keď ich popová princezná Rihanna pochválila a následne Madonna vyhlásila, že nemá ani potuchy, čo sú zač. Ešte než skončil apríl, skupina stihla vybozkávať pár koál a vzbudiť tak obavy, či náhodu nechytili od týchto medvedíkov, ktoré ich pomočili, chlamýdie. Potom si šli zasurfovať do Pacifiku. Ešte stále im však zostalo dosť času, aby sa Niall priotrávil jedlom a ďalší dvaja členovia skupiny si skočili bungee jumping z výšky stodeväťdesiatdva metrov. Potom sa vrátili späť do Británie, kde ich vítali, ako vždy, tisícky jačiacich fanúšičiek.


  Niet sa čo čudovať, že šialenstvo, ktoré obklopuje každý krok skupiny One Direction, zvyknú prirovnávať k „beatlemánii“. Veď jej popularita je obrovská. One Direction je prvá britská popová skupina, ktorej debutový album dosiahol najvyššiu priečku amerického rebríčka. Ten istý album vyskočil rovno na prvú priečku aj v Británii a dvanástich ďalších krajinách. Na Twitteri má takmer 13 miliónov a na Facebooku 16,5 milióna stúpencov. Na YouTube majú ich videá viac než 200 miliónov pozretí. Hovorca spoločnosti Google zasa prezradil, že každý mesiac zadá do ich vyhľadávača frázy spojené s One Direction približne 3,35 milióna ľudí.


  One Direction sú najväčšou britskou – a pravdepodobne aj svetovou – chlapčenskou skupinou. Príbeh, ako k tomu prišli, je fascinujúci a inšpirujúci.


  


  1 HARRY STYLES


  Ak už majú piati členovia One Direction možnosť konečne na chvíľu vypnúť, vydýchnuť si a vychutnávať si úspech, ani jeden z nich si nedokáže zachovať chladnú hlavu tak ako Harry Styles. Harryho roztomilá nonšalantná povaha nie je žiadnou pretvárkou v snahe vybudovať si imidž „kúlového týpka“. On je naozaj v hĺbke duše pohoďák. Jeho charakter už prešiel viacerými skúškami. Než sa stal slávny, život mu nadhodil pár riadne tvrdých loptičiek, on ich však všetky odpálkoval s pokojom profesionála a ani sa pri tom veľmi nezapotil.


  Keď sa Harryho mama, Anne Coxová, zamýšľa nad slávou a nespočetnými kariérnymi úspechmi svojho syna, len ťažko tomu dokáže uveriť. Kým pre vonkajší svet je spevákom z plagátov One Direction, mladým mužom, ktorého poznajú v toľkých krajinách a donekonečna o ňom polemizujú nielen fanúšikovia, ale aj médiá, pre Anne bude vždy aj niekým iným. „Koniec koncov, je to môj chlapček a vidíte, vystupuje na pódiách pred miliónmi ľudí,“ skonštatovala.


  Annin chlapček sa narodil 1. februára 1994. Bolo to jej druhé dieťa – pred ním už mala dcérku Gemmu. Anne sa svojmu druhorodenému potešila. Milovaného synčeka pomenovala Harry Edward. Vtedy to ešte nikto netušil, ale práve sa narodila hviezda.


  Skoré detstvo prežil v Cheshire na severozápade Anglicka. Pre tento kraj je typická svieža vidiecka krása, ktorá obklopuje niekoľko husto obývaných miest a dedín. Jednou z týchto dedín je aj Holmes Chapel, kde Harry prežil väčšinu svojho detstva. Dedina mu poskytovala príjemné prostredie a väčšinu vymožeností doby vrátane verejnej dopravy pre tých, ktorí si chceli vyraziť do svetáckeho Manchestru za niečím divokejším. Samotný Cheshire nepatrí medzi oblasti ovplývajúce históriou so známymi umelcami, hoci niekdajší rockoví speváci Ian Curtis a Tim Burgess pochádzali práve odtiaľto. Počas konkurzu do súťaže X Factor Harry opísal tento kraj ako: „vcelku nuda – nič zaujímavé sa tam nedeje“ a vzápätí so šibalským úsmevom dodal, že je to „malebný kraj“. No a dnes patrí k najslávnejším synom tohto regiónu.


  Keď sa z bábätka Harryho stalo batoľa Harry, začal chodiť do škôlky s názvom Happy Days (Šťastné dni). Harry vraví, že názov dokonale vystihoval túto škôlku, lebo tam prežil mnoho krásnych dní. Bola to malá škôlka, takže nikdy netrpel nedostatkom pozornosti a starostlivosti. Ako škôlkar bol dobrý chlapec, ktorý sa sústredil len na hračky a hry. Odjakživa sa rád zabával. A bol kreatívny. Jeho umelecké sklony sa začali prejavovať už doma pri raňajkách, keď svoje hrianky najprv pokreslil potravinárskymi farbičkami a až potom ich zjedol. Rodičia vždy podporovali jeho sebarealizáciu a sebavyjadrenie, ktoré zohrávajú kľúčovú úlohu v rozvoji každého nádejného umelca. Časom sa naučil žonglovať a snažil sa naučiť hrať aj na hudobných nástrojoch. Z večne dobre naladeného a zábavného Harryho sa stával všestranný talent. „Vždy miloval pozornosť a s obľubou ľudí rozosmieval,“ prezradila Anne časopisu NOW. „Rozhodne nie je žiadna hanblivka. Odmalička ľudí zabával. Tušila som, že raz skončí na javisku.“


  V siedmych rokoch nabral Harryho život, dovtedy vcelku šťastný a radostný, mierne opačný smer, keď mu rodičia oznámili, že sa rozvádzajú. Jeho prvá reakcia na túto jóbovku bol plač. Miloval oboch, takže predstava, že pôjdu každý vlastnou cestou sa mu ani trochu nepáčila. Sedemročný Harry sa ocitol v situácii, kedy bol dosť veľký, aby chápal bolesť, ktorú mu ich rozchod spôsobil, ale primladý na to, aby rozumel a dokázal kontrolovať vlastné reakcie na túto bolesť. Deti, ktoré sú v tomto veku vystavené takýmto ťažkým otrasom, zažívajú pri snahe vyrovnať sa s touto zmenou pocity smútku, hanby, vzdoru, zmätenia či dokonca zlosti.


  Hoci pred ľuďmi sa Harry vždy vyjadroval k rozvodu rodičov optimisticky, bolelo ho to a do určitej miery to ovplyvnilo aj jeho ďalšie životné smerovanie. Sám Harry vraví, že sa relatívne rýchlo otriasol a naučil sa s tým žiť. Ako sa neskôr vyjadril, v siedmych rokoch ešte nedokázal – a ani nemohol – plne porozumieť tomu, čo sa dialo v hlavách jeho rodičov. Musel sa prispôsobiť novej situácii. Po rozvode sa spolu so sestrou a mamou presťahovali a usadili v rustikálnejšej časti Cheshire, kde bývali v byte nad miestnym hostincom, v ktorom Anne pracovala ako krčmárka. V jeho živote sa udialo veľa zmien, ale Harry sa s nimi dokázal popasovať. Spoznal nové prostredie a našiel si nového kamaráta. Volal sa Reg a bol o niečo starší ako Harry. K jeho najobľúbenejším miestnym objavom patrila mliečna farma vzdialená niekoľko kilometrov od jeho nového domu, kde vyrábali vynikajúcu zmrzlinu. Zbožňoval ju a vždy, keď tam zašiel na bicykli a pustil sa do nej, život sa mu zdal krajší.


  Napriek rozvodu rodičov zostal Harry plný pozitívnej energie a nadšenia. Miesto toho, aby svoju energiu mrhal na záškodníctvo (za celý čas, čo chodil do školy sa pobil iba raz) ju venoval tvrdej práci. Najviac ho bavili hodiny angličtiny a náboženstva. Vďaka angličtine zistil, že je dobrý vo vyjadrovaní myšlienok na papieri a za svoje slohy dostával pravidelne výborné známky. Keďže v srdci bol extrovert, bavili ho aj hodiny herectva a práve vďaka nim zažil aj svoj spevácky debut. „Prvýkrát som spieval v školskom predstavení. Ten pocit eufórie som si neskutočne užil a chcel som ho zažívať znovu a znovu,“ povedal. Tá eufória plynula z jeho vášne pre život vo svetle reflektorov. Okrem iného sa Harry objavil aj v divadelných hrách, napríklad v Chitty Chitty Bang Bang, kde si zahral postavu Buzza Lightyeara. Táto postava, pôvodne z rozprávky Príbeh hračiek, nie je tradične súčasťou muzikálu Chitty Chitty Bang Bang, keďže však išlo o školské predstavenie, poňali to trochu netradične. Harry, narodení v znamení vodnára, rád experimentoval, takže s tým nemal žiadny problém. Pri inej príležitosti si zasa zahral hlavnú úlohu v hre o myšiakovi menom Barney.


  Herecké úlohy však predstavovali len časť z Harryho skúseností na pódiu – čoskoro dostal príležitosť aj spievať. Záujem o hudbu v ňom ako prvý prebudil jeho otec. Keď bolo zjavné, že Harry spev miluje, jeho starý otec mu kúpil karaoke prístroj a jedna z prvých piesní, ktorú si Harry takto zaspieval, bola Girl of My Best Friend od Elvisa Presleyho.


  Až keď sa Harry dostal na školu Holmes Chapel Comprehensive School na ulici Selkirk Drive, objavil nový a vzrušujúci spôsob, ako naplniť svoju túžbu po vystupovaní pred obecenstvom. Zavolali ho do rockovej kapely. Kamarát Will hľadal speváka do svojej novej skupiny a pozval Harryho, aby skúšal s nimi. Členovia kapely sa fešnému Harrymu ako frontmanovi potešili. Zostava bola kompletná.


  Zostávalo už iba dohodnúť sa na názve. Harry len tak z brucha navrhol White Eskimo. Vskutku nezvyčajný názov. Znie to viac ako názov nočného klubu či koktailu než názov tínedžerskej rockovej kapely. Bolo to však osobité a nikto nič lepšie nevymyslel, tak zostali pri ňom. Harryho myseľ sršala nápadmi. Toto nebolo naposledy, čo nejakej kapele vymyslel názov. White Eskimo hrali muziku ovplyvnenú punk-popovými skupinami ako kalifornská Blink-182. Harrymu sa páči aj Jack’s Mannequin a iní interpreti tohto žánru. Tri z jeho najväčších hudobných inšpirácií, ktoré neskôr prerástli do kultu, však nemali s punk-popom počas svojej kariéry nič spoločné: Michael Jackson, Elvis Presley a Freddie Mercury. V detstve sa Harrymu páčili aj skladby ako Free Fallin od Johna Mayera a slabosť mal aj pre songy Michaela Bublého. Každý z členov White Eskimo bol ovplyvnený niečím iným – spolu však tvorili celkom podarený hudobný mix.


  Čoskoro začali hrávať na rôznych školských akciách a často aj na svadbách. Prvá pesnička, ktorú White Eskimo zahrali spoločne a naživo, bola Summer of 69 od Bryana Adamsa. Potom sa skupina dopočula o miestnej talentovej súťaži kapiel a rozhodli sa do nej prihlásiť, ako Harry neskôr vysvetlil moderátorovi z X Factor, Dermotovi O’Learymu, vo vysielaní. „Asi pred rokom a pol sme sa prihlásili do súťaže Battle of the Bands a vyhrali sme. Víťazstvo v tejto súťaži a možnosť vystúpiť pred toľkými ľuďmi ma presvedčili, že toto je to, čo chcem robiť. Keď som spieval pred ľuďmi, cítil som takú energiu, že som chcel viac.“


  Víťazstvo urobilo dojem aj na riaditeľa Harryho školy, Denisa Olivera, ktorý sledoval celú súťaž, čo sa konala v školskej jedálni. Pán Oliver si neskôr zaspomínal: „White Eskimo tu vyhrali súťaž Battle of the Bands, keď bol Harry v desiatej triede (čiže mal asi 15 – 16 rokov). Harry odvtedy vystupoval na mnohých akciách.“ Svojím spevom urobil na prvých poslucháčov očividne veľký dojem.


  Vlastne, niektoré z detí, ktoré sa tých vystúpení zúčastnili, si na to dodnes pamätajú. Napríklad Bethany Lysyciaová prezradila pre periodikum Crewe Chronicle: „Boli naozaj dobrí. Všetci boli nadšení, najmä čo sa týka Harryho. Všetci sme vedeli, že dokáže spievať, lebo sme ho vídavali, ako si neustále pospevuje po chodbách. Vždy mal na to, aby bol hviezdou a myslím, že je stále lepší a lepší.“


  Na internete sa objavili videá z jednej svadby s ich verziou Summer of 69. Aj keď na nahrávkach znie Harryho hlas, samozrejme, o dosť tenšie ako v súčasnosti, jeho pódiový prejav sa nezmenil: poskakuje, keď sa zhlboka nadýchne pozrie do zeme a celkovo pôsobí rovnako ako dnes v One Direction. Ďalšia pieseň, ktorú pravidelne hrávali, bola od skupiny Jet s názvom Be My Girl. Na jednom videozázname je zachytená kapela pri skúške. Mali skvelý zmysel pre humor.


  Vystúpenie na svadbe im vynieslo prvý honorár. Skupina zinkasovala 160 libier. Spravodlivo si ich rozdelili a každý dostal po 40 libier. Harry s nostalgiou spomína, že dokonca dostali aj zadarmo sendviče. Oveľa cennejšia ako honorár a sendviče však bola samotná skúsenosť a spätná väzba. Ľudia za ním prichádzali a vraveli mu, že je rodený spevák a frontman. Jeho charizma a prejav podnietili jedného zo svadobčanov, hudobného producenta a muža s okom odborníka, aby ho prirovnal k jednému z najlepších frontmanov v dejinách britskej hudobnej scény, Mickovi Jaggerovi z The Rolling Stones. Koľká pocta. Harry bol pyšný a nadšený z toho množstva pozitívnych ohlasov. Stal sa miestnou celebritkou dávno predtým, ako sa stal známym v celej krajine a vo svete. Spolu s chlapčenským príťažlivým zjavom a šarmom sa mu dostávalo veľkej pozornosti od dievčat oveľa skôr, ako mu X Factor priniesol celoštátnu slávu.


  Za svoju prvú blízku priateľku považuje dcéru maminej kamarátky, ktorú spoznal ako šesťročný. Tvorili rozkošný párik. Harry im dokonca kúpil rovnakých macíkov. Sám hovorí, že to bolo „to najchutnejšie dievčatko“. Keď mal dvanásť, našiel si prvú skutočnú priateľku a „prvú pusu“ dostal od dievčaťa zo školy.


  Dievča menom Lydia Coleová prezradila Crewe Chronicle, že Harry bol jej prvý frajer, ešte kým boli obaja na škole. „To, čo vidíte na obrazovke, aj dostanete,“ povedala. „Harry je proste taký. Odjakživa to bol roztomilý šibal.“ Fámy, čo kolovali o Harrym, keď sa stal slávny vďaka One Direction, ho vykresľovali ako veľmi skúseného, čo sa dievčat týka a veľmi aktívneho v predvádzaní svojho majstrovstva. „Harry sa chvastal, s koľkými dievčatami sa vyspal,“ tvrdil „zdroj z jeho okolia“, ktorý citovali v magazíne Now. „Hovoril o čísle šesť.“ Článok pokračoval: „Harry rád flirtuje.“ Spomedzi všetkých členov 1D to bol práve Harry, kto pôsobil najsebavedomejšie v komunikácii s atraktívnymi osobami ženského pohlavia už počas ich účinkovania v X Factore a aj po ňom. Keď sa rozprával s mladými dievčatami, na jeho pokojnom, sebavedomom a suverénnom vystupovaní bolo cítiť stopy po bohatých skúsenostiach, čo bolo v rozpore s jeho nízkym vekom a výzorom neviniatka.


  Čo sa týka Harryho rodiny, tá získala nového člena, keď mama spoznala Harryho nevlastného otca Robina. Obaja boli opatrní a berúc do úvahy aj pocity Harryho a Gemmy, svoj vzťah odhaľovali postupne a s citom. Harry považoval Robina za skvelého chlapa a tešil sa, hoci ho trochu pobavilo, keď sa dozvedel, že Robin požiadal Anne o ruku pri sledovaní britského rodinného seriálu Coronation Street.


  K ďalším Harryho spomienkam na detstvo patrí zážitok, keď sa v reštaurácii TGI Fridays tak prejedol, že cestou domov povracal svoju sestru Gemmu. Láska k jedlu mu však nikdy nespôsobovala problémy s hmotnosťou. Možno aj preto, že Harry miloval šport. Bedminton, futbal a kriket sú len tri z hier, ktoré s obľubou hrával. Obávaným súperom bol aj na bowlingovej dráhe. Preto niet divu, že k jeho obľúbeným predmetom patril aj telocvik. Hrával aj za miestny futbalový tím, často na poste brankára.


  Brigádu si našiel v miestnej pekárni W. Mandeville Bakery. Jeho šéf, Simon Wakefield, povedal pre BBC, že Harry bol príkladný zamestnanec. „V noci zvykol umývať dlážku a pracoval aj v sobotu, kedy obsluhoval zákazníkov. Bol skvelý a robiť s ním bola radosť – keď tam bol on, vždy vládla dobrá nálada.“ Harryho bývalý šéf prezradil aj to, že „pri pokladni bol u zákazníkov veľmi obľúbený“. Jeho charizma a vzhľad sa ľuďom očividne páčili.


  Harry bol pripravený zaútočiť svojím prirodzeným šarmom na veľké celonárodné pódiá. Podobne ako milióny ďalších Britov, aj on zbožňoval televízne programy hľadajúce nové talenty, ako je X Factor. Keď videl zvíťaziť mladučkého súťažiaceho, začal veriť, že to isté sa môže podariť aj jemu. Ak použijeme frázu, ktorá sa pre neho mala stať v budúcnosti príznačnou, odvážil sa snívať. Miestne talentové súťaže a svadby boli v pohode, ale zúčastniť sa konkurzu pred obávaným a rešpektovaným Simonom Cowellom a ďalšími porotcami, ako aj miliónmi televíznych divákov, bola celkom iná šálka kávy. Takže Harry vzal prihlášku, ktorú za neho vyplnila Anne, a poslal ju. Od tej chvíle už stačilo iba odrátavať dni do konkurzu. Ostatných členov kapely informoval o svojich plánoch a oni s tým nemali žiadny problém. Basgitarista Nick Clough skonštatoval: „Tešíme sa spolu s ním a prajeme mu všetko dobré.“ Hlavný gitarista, Haydn Morris, povedal: „Všetci v škole stojíme za ním. Je to super.“


  Poháňaný ambíciami a nádejou, Harry vlastne nemal pevné plány do budúcnosti, keď sa hlásil na konkurz do X Factora. Istý si bol len tým, že čímkoľvek sa bude nakoniec živiť, musí to byť niečo, čo by mu zaručilo dobrý príjem. Nechcel mať v dospelosti finančné problémy. Plánoval ísť na bakalárske štúdium práva, obchodu a sociológie. Veď už vo svojom voľnom čase pracoval v pekárni. Ako ešte uvidíme, niektorí z chlapcov, ktorí nakoniec skončili v skupine One Direction, prišli na konkurz viac-menej s veľkými očakávaniami. Mali pocit, že ich budúcnosť závisí od slovíčka „áno“ vysloveného porotcami. Svetaznalý Harry bol odhodlaný uspieť, ale výsledku sa príliš neobával. Konkurz považoval skôr za príležitosť presvedčiť sa, či má v sebe to, čo treba, aby sa stal profesionálnym spevákom. Ak by bola odpoveď záporná, zmieril by sa s tým. Chcel to však skúsiť.


  Stáva sa, že aj keď má niekto životný sen, nájde si dôvod, prečo za ním nejde. Nesústredí sa na to, čo by mu mohlo vyjsť, ale predstavuje si veci, ktoré môže pokaziť. Harryho príklad ukazuje, že niekedy stojí za to zvoliť si jednoduchší a pozitívnejší prístup. Stačí sa na chvíľu zamyslieť, či naozaj človek stráca tým, že niečo vyskúša. Do X Factora nešiel Harry s obavami, že jeho život závisí od ďalšieho postupu. Jednoducho sa rozhodol vyskúšať a vidieť, čo sa stane. Celý život sa rozhodujeme – a mladý Harry Styles práve urobil jedno veľmi múdre rozhodnutie.


  


  2 LOUIS TOMLINSON


  Louis je čosi ako čierny kôň skupiny. Na rozdiel od Harryho, Liama a Nialla, a do istej miery aj Zayna, sa v prvých fázach X Factora na obrazovke vôbec neobjavoval. Len málokto si ho pred príchodom do domu porotcov všimol. Ešte aj po tom, čo ich dali dokopy ako skupinu a postrčili ich do priamych prenosov, patril Louis k tým nenápadnejším členom One Direction. Po skončení súťaže, keď si začali budovať kariéru, bola jeho účasť v skupine spochybnená zatrpknutým bývalým víťazom tejto obľúbenej talentovej šou. Mnohí by boli z toho deprimovaní. Louis k nim však nepatril – neprestával rozdávať svoj sebaistý víťazný úsmev. Netrvalo dlho a stal sa z neho jednoznačný miláčik fanúšikov. Počas niekoľkých koncertov či vystúpení sa mu dokonca dostalo najhlasnejšieho potlesku a jasotu spomedzi všetkých členov skupiny.


  Dosiahnuť to si však vyžadovalo rozvahu a sebaistotu. Ako najstaršiemu dieťaťu v rodine mu zväčša nechýbalo ani jedno, ani druhé. Louis má štyri mladšie sestry: Phoebe, Daisy, Félicité a Charlotte. Keďže je prvorodený, je tu predpoklad, že by mal mať isté charakteristické povahové črty ako silný zmysel pre povinnosť a zodpovednosť a vodcovské schopnosti. Najmä preto, lebo najstaršie dieťa v rodine, obzvlášť v takej obrovskej, ako sú Tomlinsonovci, zvyčajne zastáva úlohu akéhosi polovičného rodiča. Tieto deti sa skvele uplatnia vo výchove a starostlivosti o iných. Louis raz uviedol, že na ľudí robil dojem tým, ako dobre to vedel s deťmi. Prvorodení však bývajú často aj, čo už nie je také skvelé, náchylní k sebakritike, závisti a pocitom viny. Za jeho bezstarostným imidžom sa skrývajú aj prežité chvíle smútku a neistoty.


  V skutočnosti jeho život viac ovplyvnil fakt, že je jediný chlapec v rodine ako to, že je najstarší z detí. Od začiatku mal veľmi blízky a láskyplný vzťah s matkou, ktorý trvá dodnes, hoci je od nej často vzdialený tisíce kilometrov. Už len správy, ktoré si matka so synom posielajú na Twitteri, dokonale svedčia o ich blízkosti. Tak ako aj ich vyhlásenia. „Máme k sebe veľmi blízko,“ povedala Johanna. „Má štyri sestry, takže je to môj jediný chlapec. Je to miláčik rodiny.“ Pri takom veľkom vekovom odstupe medzi ním a jeho najmladšími sestrami – dvojičkami Daisy a Phoebe – sa od neho často vyžadovalo, aby pomáhal v domácnosti, čo aj vždy urobil. Poctivo a s radosťou. Na fotografiách z detstva je Louis často zachytený, ako sa stará o sestry. Na jednej z tých najznámejších mu sestra Charlotte sedí na kolenách, kým on jej číta knihu. Louis má rád všetky svoje sestry. To mu však nikdy nebránilo v tom, aby si neželal aj brata. Keďže však žiadneho nemal, vytvoril si aspoň silné puto s otcom. Veď on a jeho otec boli jediní muži v početnej Tomlinsonovskej domácnosti.


  Ako isto všetci fanúšikovia skupiny vedia, Louis je najzhovorčivejší člen One Direction. Záľuba hovoriť, viac hovoriť a ešte viac hovoriť, sa zrodila dávno pred jeho príchodom do skupiny. Už ako bábätko zvykol prerozprávať väčšinu dňa. Chutné chlapča v kočíku často zdravilo náhodných okoloidúcich. A ak mu neodpovedali dostatočne priateľsky, ušla sa im už menej príjemná poznámka od výrečného Louisa. Sršala z neho taká energia a osobnosť, že na tomto Johanninom „miláčikovi rodiny“ bolo čosi výnimočné hneď od začiatku.


  Louis bol miláčikom, ktorý v detstve rád sníval. Predtým, ako sa vydal na spevácku dráhu, sníval, okrem iného, že bude jedným z Power Rangers, futbalistom, farmárom, učiteľom herectva a hercom. To, že bol zbláznený do Power Rangerov, je príznačné. Sám priznáva, že v detstve bol nimi „posadnutý“ a niekoľko Vianoc v rade za sebou si želal najmä postavičky či iné predmety súvisiace s hrdinami tohto seriálu. Potom, čo sa jeho rodina na čas presťahovala do Poole neďaleko Bournemouthu, bol vo vytržení, keď zistil, že na nábreží sa môže povoziť na kolotoči s motívmi Power Rangerov. Jeho budúci kolega zo skupiny, Zayn Malik, bol takisto posadnutý Power Rangermi, hoci Louis to vtedy ešte nemohol tušiť. Ešte čudnejšia je zhoda náhod, že muž, ktorý mal neskôr splniť chlapcom ich sny, zohral v príbehu Power Rangerov významnú úlohu. Keď si Simon Cowell všimol, akú veľkú sledovanosť dosahuje tento seriál v televízii, podpísal s jeho tvorcami zmluvu, ktorá im umožnila vydať album piesní zo seriálu. Jedna sa dostala dokonca na tretie miesto v hitparádach. A o pár rokov dostal Cowell na špicu hitparád aj Louisa.


  Predtým si však Louis musel prejsť viacerými štádiami, počas ktorých sa u neho rozvíjali zabávačské zručnosti. Vlastne, spočiatku mal oveľa radšej herectvo ako spev. Netrvalo dlho a začal sa objavovať v televízii ako komparzista. Celé to odštartovalo, keď si pre seba uchmatol úlohu v programe, kde účinkovali jeho sestry-dvojičky. Počas jednej šou stretol v zákulisí slávneho Jamesa Cordena a dodnes sa priatelia. Začal chodiť aj na hodiny herectva a bol dokonca taký ambiciózny, že si dohodol stretnutie s divadelným agentom. Úlohy – hoci len malé – sa len tak hrnuli. Okrem iného aj jedna v telenovele televízie BBC Waterloo Road a ďalšia v dráme z produkcie ITV If I had you. Hrával aj v škole a jedným z vrcholov jeho života pred X Factorom bolo získanie hlavnej úlohy Dannyho v predstavení Pomáda. Takmer praskol od pýchy a nadšenia nad svojím úspechom. V hľadisku bolo dvesto ľudí a podľa ohlasov zahral hlavného hrdinu veľmi presvedčivo.


  Okrem herectva Louis vždy vynikal aj v škole. Doteraz na neho spomínajú viacerí jeho učitelia. Hoci občas sú ich spomienky trochu rozporuplné. Riaditeľka školy, Yvonne Buckleyová, sa skláňa pred jeho náročným postavením najstaršieho súrodenca. „Louis bol usilovný a zanietený žiak, ktorý bol nesmiernou oporou svojim sestrám,“ povedala. Jej hodnotenie Louisa ako „usilovného žiaka“ spochybnila Louisova bývalá triedna učiteľka Jenni Lambertová. „Veľmi mu to prajem,“ prezradila pre Daily Star. „V škole občas nepočúval, ale herectvo zbožňoval a úplne najviac miloval vystupovanie a hranie s kapelou po akciách. Odjakživa túžil stáť na pódiu. Je veľmi charizmatický, ale nepatril k veľkým zanietencom, čo sa týka štúdia.“ Na záver už len dodala: „Je to veľký sympaťák.“ Louis je podľa nej žiarivý príklad úspechu, ktorým motivuje svojich žiakov. Keď sa naozaj snažia, povzbudzuje ich tým, že aj oni sa môžu stať úspešnými ako Louis.

